Karkas van bultrugwalvis lok haaie by Port AlfredBultrugwalvis, ook bekend as ‘n boggelrugwalvis (Foto: Publieke domein via Wikimedia Commons) Die Nasionale Seereddingsinstituut (NSRI) waarsku strandgangers in die Port Alfred-gebied oor die karkas van ŉ boggelrugwalvis wat naby die kuslyn opgemerk is. Craig Lambinon, woordvoerder van die NSRI, sê die karkas van die walvis is sowat 1 km van die kus af aan die westelike kant van Port Alfred opgemerk. Dit dryf tans in ŉ oostelike rigting. “Haaie is rondom die karkas opgemerk. Ons doen ŉ beroep op swemmers, roeiers en persone op bote om waaksaam te wees weens die groter getal haaie in die gebied.” Die publiek word gemaan om nie tans by enige van die strande in Port Alfred te swem nie weens haai-aktiwiteit. Die karkas sal waarskynlik op die strand uitspoel. Die NSRI monitor die situasie.